D I D A K O V I M S T O P A M A

 S ponosom želim naglasiti da sam devet godina bila učenica u Osnovnoj školi fra Didaka Buntića u Čitluku, a sada pohađam treći razred Srednje škole dr. fra Slavka Barbarića. Kako je lijepo da naše dvije odgojno - obrazovne ustanove nose imena znamenitih broćanskih franjevaca. Njih dvojica pripadaju nizu naših svećenika koji su ponizno živjeli i nesebično radili za dobrobit hrvatskoga naroda. Prošlo je stoljeće od fra Didakove iznenadne smrti (3. veljače 1922.). Tijekom pet desetljeća ovozemaljskoga života istaknuo se na različitim područjima i poslovima: svećenik, provincijal, prosvjetitelj, širitelj opismenjavanja, profesor, ravnatelj, graditelj, domišljat organizator, prenositelj umijeća kalemljenja (navrćanja) voćaka i klesarskog zanata, dobrotvor... U teškim vremenima turske i austrougarske vlasti bio je neustrašivi borac za katoličku vjeru i slobodu, za pravdu i napredak. Mnogo je pohvalnih riječi vezano za fra Didaka: hercegovački Mojsije, spasitelj gladnih, svjetlo Hercegovine, duhovni i politički vođa, broćanski velikan, Otac hercegovačke sirotinje, uzor - svećenik, Čovjek; možda i budući hrvatski svetac!? Godine 1871. u selu Paoči u Gradnićima, najstarijoj broćanskoj župi, rodio se Franjo Buntić. Bosonogi dječak igrao bi se po ledinama i kamenju, padao, brisao prašinu i krv, ustao i nastavio do svoje kućice. Nije se imalo dovoljno ni kruha ni ruha. Sigurno je često bio i gladan i žedan. Ali, u našim siromašnim domovima ništa nije moglo uništiti obiteljsku molitvu, poštenje, upornost. Velika je bila vjera u Božju providnost. Malenom Franji prvi učitelji i vjeroučitelji bili su hercegovački Franjini sljedbenici. Vrijedni *ujaci* širili su katoličku vjeru, čuvali jezik i sve što je hrvatsko. U njima je vidio svoj uzor i zaredio se. S vremenom je fra Didak Buntić postao Kristov pastir i neumorni sijač dobrih djela. Nesebično se trudio da mu u povjerenom stadu svi budu što bolji vjernici i ljudi. Bogu hvala što u svojim župama imamo fra Didakove nasljednike. U njegovo vrijeme cijela je Hercegovina bila velika učionica. Nepismeni puk (na)učio je čitati, pisati i računati. Dijelio je školski pribor i savjete pismenijim ljudima koji su imali zadaću poučavati nepismene - muške i ženske, starije i mlađe. Ako su pismeni ljudi fra Didakovom metodom *učili*  svoje susjede, tako bi bolji đaci trebali pokazivati i pomagati svojim kolegicama i kolegama u svladavanju nastavnoga gradiva. Svakako treba naglasiti da je fra Didak graditelj nadaleko poznate prekrasne crkve Gospina Uznesenja na Širokom Brijegu. Možemo li zamisliti koliko kamenja, žuljeva, znoja, ljubavi... Mnogi muškarci izučili su s njim klesarski zanat te skrbili za svoje obitelji. Urezana je na stijeni katolička vjera hercegovačkog puka i ostala neuništiva. U fra Didakovoj i našoj Hercegovini, zahvaljujući brojnim svećenicima i ostalim pojedincima (donatorima), sagrađeno je mnogo lijepih crkvi, spomen - obilježja i popratnih objekata. Dovoljno govori velebni križ na Križevcu. Simbol je vjere, ljubavi i nade na svjetski poznatom hodočasničkom mjestu. Svećenici odlaze iz jedne župe u drugu, građevine ostaju nama vjernicima.

 Godina 1917. donijela je ratna stradanja, velike patnje, tugu, gladovanje, smrt... Franjevci su otvarali kuhinje za siromahe (i u suvremenom društvu trebaju sve više). Izvjesno vrijeme imalo se štogod podijeliti iznemoglima; onda nema hrane niotkud. Domišljati fra Didak uz Božju pomoć poče organizirati odlazak neuhranjene djece s hercegovačkog krša u slavonske ravnice. Tisuće jedva živih mališana udomile su brojne obitelji i spasile ih od sigurne smrti. Dobročinitelji su natrag vlakovima slali žito i ostalu hranu. Rodna Slavonija otvorila je svoje široko srce sušnoj Hercegovini. Naši stariji pričali su nam o Domovinskom ratu i pomaganju prognanima i izbjeglima. Jedni su sudjelovali u slanju humanitarne pomoći, drugi su primali pomoć. Radost je bila obostrana. Uvijek je dobro činiti dobro! U širokobriješkoj gimnaziji, koju je pohađao poznati pjesnik Antun Branko Šimić, predavao je fra Didak hrvatski, latinski i grčki jezik. Itekako je učitelj slijedio *opomenu*  svoga darovitog učenika *da ne ide malen ispod zvijezda*. Fra Didakovim stopama krenuli su brojni pojedinci i udruge koji skrbe za gladne, nemoćne i osamljene. Diljem svijeta ljudi plemenita srca i snažne vjere nesebično pomažu potrebitima. Godine 2002. utemeljena je udruga *Marijini obroci*. Najprije su u dvije osnovne škole siromašna djeca u dalekom Malaviju (u Africi) dobivala dnevni obrok. Školska prehrana promijenila je život neuhranjene djece i vratila osmijeh na njihova lica. Rodila je nadu u ljepšu budućnost. Zahvaljujući ljudima dobra srca, sada oko dva i pol milijuna školaraca u sedamnaest zemalja dobije svakodnevni obrok. Osim hrane za tijelo omogućeno im je ići u školu i obrazovati se - hrana za dušu. Koliko gladne djece u siromašnim zemljama još čeka svoj jedini obrok u danu? Samo dvadest dva eura cijena je tog obroka tijekom jedne školske godine. Niti ljubavi, vjere i nade splele su mrežu dobrote od Škotske preko više zemalja do podružnice i u Međugorju. Nadamo se da će dobrotvori među Hrvatima biti još brojniji. Fra Didakove stope se slijede... Godine 2011. utemeljena je *Humanitarna udruga fra Didak Buntić*. U našoj općini, i šire, dobri ljudi brinu za potrebe bolesnika, pomažu dajući različita pomagala i potrepštine. Strpljivo darivaju riječi utjehe. Žele da nepokretni i osamljeni osjete oblakšicu. Potvrđuju da ima onih koji žele pomoći iskazujući kršćansku i bratsku ljubav. U tijeku je 2024. godina. Svjedoci smo u bližem i daljem okruženju tragičnih sudbina i potrebitih zbog različitih nevolja. Pomozimo molitvom i drugim oblicima potpore. U listopadu je i *Misijska nedjelja*. Prema svojim mogućnostima pratimo misionare duhovno, novčano i materijalno! Mijenjaju se i prolaze vremena, a prave vrijednosti ostaju zauvijek. Stope dobrih djela fra Didaka Buntića duboko su utisnute u hercegovački kamen, također daleko šire. Ne mogu se izbrisati. Mogu se samo slijediti. Svi smo, svatko na svoj način, na to pozvani. Počnimo odmah i - nemojmo se umoriti!

 Dominika Stojić, III.2 Srednja škola dr. fra Slavka Barbarića u Čitluku